作者:史達祖
標題:賀新郎
內容:鵲翅西風淺。乍疏雲垂幔，近月銀鉤將卷。天上應閒支機石，前度芳盟誰踐。便好織、迴文錦獻。乞得穠歡今夜裡，算盈盈、一水曾何遠。寧不會，暗相見。綵樓吹斷閒針線。想幽情嫩約，別有蘚庭花院。青鳥沈沈音塵絕，煙鎖蓬萊宮殿。漸木杪、參旗西轉。不怕天孫成間阻，怕人間、薄倖心腸變。又學得，易分散。